**Základná škola,**

**Odborárska 1374**

**915 01 Nové Mesto nad Váhom**

***Program prevencie a riešenia***

***šikanovania***

V Novom Meste nad Váhom, dňa 02.09.2020

PaedDr. Jaroslav Jeřábek

riaditeľ školy

**Program prevencie a riešenia šikanovania detí a žiakov v súlade so Smernicou č. 36/2018 k prevencii a riešeniu šikanovania detí a žiakov v školách a školských zariadeniach.**

**Obsah:**

**Článok 1 Základné ustanovenia a pôsobnosť .................................................................. 3**

**Článok 2 Charakteristika šikanovania ............................................................................ 3**

**Článok 3 Vyšetrovanie šikanovania .................................................................................. 7**

**Článok 4 Metódy riešenia šikanovania ............................................................................ 9**

**Článok 5 Spolupráca školy s orgánmi činnými v trestnom konaní a orgánom sociálnoprávnej ochrany detí a sociálnej kurately ......................................................... 11**

**Článok 6 Výchovné opatrenia .......................................................................................... 11**

**Článok 7 Prevencia šikanovania ...................................................................................... 13**

**Použitá literatúra ............................................................................................................... 17**

**Prílohy ................................................................................................................................. 18**

**Článok 1**

**Základné ustanovenia a pôsobnosť**

Rámec pre riešenie problému a prevencie šikanovania poskytuje Smernica č. 36/2018 k prevencii a riešeniu šikanovania detí a žiakov v školách a školských zariadeniach, ktorá bola vydaná ministerkou školstva, vedy, výskumu a športu Slovenskej republiky podľa § 3 písm. d) a o) zákona číslo 245/2008 Z. z. o výchove a vzdelávaní (školský zákon) a o zmene a doplnení niektorých zákonov v súlade s článkom 11 ods. 2 písm. f) druhým bodom Organizačného poriadku Ministerstva školstva, vedy, výskumu a športu Slovenskej republiky, ktorá nadobudla účinnosť dňa 01.09.2018.

Tento program sa vzťahuje na pôsobnosť školy, školského klubu detí a na školské zariadenie.

1. Škola zodpovedá za žiakov v čase školského vyučovania a školských akcií v súlade s právnymi normami, a to školským zákonom, Dohovorom o právach dieťaťa a Školským poriadkom.

2. Za povinnosť uvedenú v predchádzajúcom bode sú zodpovední všetci pedagogickí a odborní zamestnanci školy:

- ktorí realizujú vyučovací proces a výchovný program v ŠKD

- ktorí vykonávajú pedagogický dozor na chodbách a v školskej jedálni

- ktorí vykonávajú pedagogický dozor počas školských akcií (školské kurzy, výlety, exkurzie, športové a kultúrne podujatia a pod.)

- ktorí vykonávajú pedagogický dozor počas realizácie záujmového vzdelávania.

**Článok 2**

**Charakteristika šikanovania**

Šikanovanie patrí k prejavom násilného správania žiakov v škole. V súčasnosti sa na školách čoraz častejšie môžu učitelia, ale i žiaci medzi sebou stretnúť s prejavmi brutálneho ubližovania, tvrdými a neľútostnými prejavmi správania.

Šikanovanie je prejavom patologického správania. Ide o konanie, pri ktorom jeden alebo viac žiakov úmyselne alebo opakovane týra a zotročuje spolužiaka, prípadne iného žiaka, pričom používa agresiu a manipuláciu.

**K znakom šikanovania** môžeme zaradiť nasledovné:

- **Agresor** úmyselne **ubližuje obeti s cieľom ponížiť ju,** dokázať tak svoju moc

- **Agresor** môže byť jeden, ale aj viacerí.

- **Obeť** je zvyčajne **osamelá,** v zriedkavých prípadoch sa obeťou stáva skupina.

- Ide o **opakované konanie,** ktoré má **stupňujúcu tendenciu** (slovné útoky, ničenie vecí, vydieranie, požadovanie poskytovania rôznych služieb, darov a peňazí, fyzické útoky, poštvanie celej triedy proti obeti, lynčovanie).

- **Obeť** sa voči útokom **nedokáže brániť.**

Šikanovanie môže mať nasledovné podoby (Bakošová, 2008):

* **fyzická agresivita –** k jej prejavom patrí bitka sprevádzaná výsmechom agresora, pričom obeť je bezmocná a nemôže sa brániť
* **slovná agresivita –** súvisí s vyhrážaním sa, mučením, vtipkovaním, ironizovaním, pričom obeť je zastrašovaná anonymne,
* **násilné, manipulatívne príkazy –** sú ti činy, ktoré majú podobu zákazu hovoriť s kamarátmi, môže ísť o príkaz nosiť ceduľu so zosmiešňujúcim nápisom, čistiť agresorovi topánky, bozkávať mu ruky a podobne (Zimová, 2013).

**Obeťou** šikanovania sa môže stať ktokoľvek. Zvyčajne ide o žiaka, ktorý je **určitým** **spôsobom odlišný od iných,** napríklad môže ísť o žiaka s handicapom, obézneho žiaka, fyzicky neobratného, telesne slabého, rasovo odlišného, plachého, citlivého. Šikanovaný však môže byť aj akýkoľvek iný žiak (Bakošová, 2008). Obeťou sa stáva niekto, koho si agresor **vytipuje ako ľahký terč.** Rovnako môže ísť o žiaka, ktorý **nedokáže sebavedomo reagovať na útok agresora** (nedokáže sa brániť), **nemá blízkych kamarátov, ktorí by mu pomohli** v situácii, kedy je napadnutí (ostatní žiaci ho nezastanú z dôvodu strachu, neprivolajú dospelú osobu), má **vlastnosť, ktorá dráždi viacerých žiakov v triede** (je nešikovný, zapácha, závistlivý, precitlivený, uplakaný a pod.), je **sociálne nešikovný,** teda nedokáže spontánne nadviazať vzťahy s rovesníkmi (Zimová, 2013).

**Agresorom** sa môže stať žiak, ktorý:

- **nevie** vytvoriť vzťah s rovesníkmi **inak ako na princípe sily,**

- **nepozná partnerský vzťah,** vie sa len **spolčiť,** ale nie skamarátiť,

- potrpí si **na hierarchiu,**

- rešpektuje toho, koho považuje za **silnú autoritu,**

- je **týraný**,

- v minulosti **bol šikanovaný,**

- pochádza z rodinného prostredia, kde **má pravdu vždy len silnejší,**

- má s obeťou dlhodobo **neriešený problematický vzťah,**

- je vychovávaný ako **stredobod vesmíru,** zvyknutý, že vždy bude podľa neho, a podľa toho si **upravuje aj mravné normy** (Zimová, 2013).

**Typológia agresorov** (Martínek, 2009):

1. **Agresor hrubý, fyzický** – ide o jedinca, ktorý k týraniu svojej obete používa fyzickú prevahu a silu. Intelektová úroveň fyzických agresorov sa väčšinou pohybuje v pásme ľahkej subnormy (nie je to však pravidlom). Obeť je často bitá, mlátená, škrtená, agresor sa vyžíva na jej fyzickom utrpení. Vo väčšine prípadov ide o agresora, ktorý doma od svojich rodičov zažíva podobné správanie. Za prehrešky býva veľmi necitlivo a tvrdo trestaný, a to bitím alebo ťažkými zákazmi – teda v školskom prostredí na obetí trestá to, čo je jemu samému nepríjemné.

2. **Agresor jemný, kultivovaný** – ide o jedinca, ktorý sa k dospelým a predovšetkým k učiteľom správa veľmi slušne, je vždy ochotný pomôcť, v očiach vyučujúcich sa často stáva sociometrickou hviezdou triedy. Akonáhle učiteľ z triedy odíde, spustí tvrdé šikanovanie, avšak nikdy obeti neubližuje sám. Väčšinou stojí v pozadí, má svojich pomocníkov, ktorí plnia jeho príkazy. V prípade, ak dôjde k vyšetrovaniu šikanovania, stavia sa do pozície, že on nič nerobil, to druhí.

V rodinách, z ktorých takýto jedinci pochádzajú, panuje väčšinou veľmi tvrdá výchova, ktorá často hraničí s vojenským drilom. Dieťa je doma pod neustálym dohľadom a komandovaním, musí plniť všetky príkazy rodičov, jeho slobodná vôľa je do určitej miery naštrbená. Dieťa prežíva stav zvýšeného napätia, ktoré musí niekde kompenzovať.

3. **Agresor „srandista“** – ide o žiaka, ktorý si nepripúšťa žiadnu zodpovednosť a žiadne starosti. Snaží sa životom prejsť bez akýchkoľvek prekážok, a ak sa nejaká objaví, obchádza ju, a málokedy ju chce prekonať. Do nudných hodín dokáže v pravom okamihu predniesť vtip, ktorý všetkých zabaví, všetci sa zasmejú. Pre takéhoto žiaka je všetko iba zábava. V prípade, ak učiteľ vojde do triedy vo chvíli, kedy svojmu spolužiakovi ubližuje, hneď sa bráni slovami, že to bola len zábava, presviedča učiteľa a dovoláva sa potvrdenia ostatných, že išlo len o zábavu. Ostatní zo strachu prisvedčia, a to z dôvodu obavy, že by mohli byť ďalšíkrát na mieste obete.

V rodinách, v ktorých takýto žiak vyrastá, prevláda bezhraničná výchova a hranice sú absolútne nejasné.

4. **Agresor spúšťajúci ekonomické šikanovanie** - ide o žiaka, ktorého rodina vo výchove preferuje nadbytok materiálnych vecí. Rodičia väčšinou svojho potomka maximálne podporujú, chcú, aby bol čo najlepší za každú cenu, každú novinku musí okamžite vlastniť, aby v spoločnosti nezaostával. Pravdou je, že tieto deti majú nadbytok všetkého, čo si môžu priať. Od rodičov im však chýba cit a absolútna rodičovská blízkosť. Nie je im umožnené zažiť stav, kedy musia po niečom dlhšiu dobu túžiť. Túžba je pre dieťa nevyhnutná. Pokiaľ nemusí po ničom túžiť a všetko má, nedokáže si vážiť ničoho. Pokiaľ sa nenaučí vážiť si materiálnych vecí, veľmi ťažko sa naučí vážiť si medziľudské vzťahy. Majetok agresorom potom slúži na rozvrstvenie triedy, kde v triednej hierarchii nezastávajú miesto žiaci, ktoré sú prospechovo dobré, ale žiaci, ktorí vlastnia najmodernejší mobil, značkové oblečenie a podobne. Problémom je, že takýto žiaci sa dostávajú do výberových tried, väčšinou na prianie rodičov, a to, či budú zvládať výučbu, je nepodstatná vec, dôležitá pre rodičov je predovšetkým prestíž.

**Motívom šikanovania** môže byť túžba dokázať svoju moc, ovládať iného človeka, získať silnú pozíciu v kolektíve, dostať sa „hore“ ponížením niekoho iného. Môže ísť, i keď len v zriedkavých prípadoch, i o prípad, kedy je v pozícii agresora patologická osobnosť, ktorá sa vyžíva v krutosti, tá jej spôsobuje pôžitok, ak vidí svoju obeť trpieť (Zimová, 2013).

**Dôsledky šikanovania** môžu byť veľmi závažné. Učitelia na vyučovaní môžu spozorovať prejavy ako nepozornosť, zhoršenie prospechu, absencia, zvýšená chorobnosť, poruchy sebahodnotenia, celková neistota a strach. Veľmi závažným dôsledkom je únik, skrývanie sa, poruchy prispôsobenia sa, nočné desy, poruchy spánku až samovraždy (Bakošová, 2013). Veľmi omylná je predstava, že obeť príde sama za dospelým (či už rodičom, učiteľom alebo vychovávateľom) a oznámi, že jej je ubližované zámerné skrývanie ubližovania zo strany obete je spôsobené nasledovnými faktormi:

* zo strany agresorov má patologicky vštepené, že ak niečo povie, bude jej ubližované ešte viac,
* častokrát sa hanbí za to, že si nechá ubližovať a sama sa nedokáže brániť,
* má strach z prípadného vyšetrovania, myslí si, že bude veľmi nepríjemné a budú sa pýtať na veci, ktoré sú samotnej obeti veľmi nepríjemné, a na ktoré by chcela zabudnúť, častý je i strach z konfrontácie s agresorom za prítomnosti dospelých,
* často sa obeť obáva práve toho, že vina bude zvalená na ňu,
* nechce stratiť posledné zvyšky dôstojnosti, ktoré v skupine ešte má,
* má strach, že bude musieť z kolektívu odísť a bude musieť zmeniť svoje miesto za nové, a obáva sa, aby v novom kolektíve nenastala rovnaká situácia (Martínek, 2009).

**Šikanovanie** v škole má niekoľko **vývinových stupňov:**

1. **Pokusy** **agresora** namierené voči potencionálnej obeti. Agresor skúša, ako slabší jedinec zareaguje na posmešky, nadávky, na otvorený prejav nepriateľstva. Zároveň skúša aj ostatných v triede, či budú obeť obraňovať alebo sa budú báť, prípadne budú ľahostajní alebo sa pridajú k jeho násiliu.

2. **Násilie prechádza do fyzickej podoby,** to znamená, že najskôr je to ničenie vecí, postupne pribúdajú útoky voči obeti samotnej (kopance, šťuchance, podtrhnutia, frčky do nosa, nepríjemné dotyky, štípanie, opľúvanie a podobne). V prípade, že nikto nezasiahne, brutalita útokov sa zvyšuje. Nasledujú bitky, kopance, vyhrážanie s nejakým predmetom (kružidlo, nôž, palica a podobne).

3. **K agresorovi sa postupne pridávajú viacerí.** Ide o vytvorenie silnej skupiny, ktorá pravidelne svojimi útokmi a zastrašovaním obeť týra.

4. **Šikanovanie sa stáva v triede normou.** K agresorovi sa postupne pridávajú aj ostatní spolužiaci, ktorí spočiatku stáli bokom. Ide o spolužiakov, ktorí sa obete zastávali alebo s ňou komunikovali, následne sú voči jej osudu ľahostajní, obeť ignorujú, niekedy sa dokonca pridajú väčšine, aby dokázali, že s obeťou nemajú nič spoločné.

5. **Šikanovanie sa stáva čoraz brutálnejším,** hrozí prepuknutie verejného lynčovania obete. Nezriedka sa šikanovanie šíri a do iných tried, lebo agresori sú si vedomí svojej beztrestnosti (Zimová, 2013).

**Článok 3**

**Vyšetrovanie šikanovania**

Stratégia pre vyšetrovanie šikanovania je nasledovná:

1. Zaistenie **ochrany obetiam.**

2. Rozhovor so žiakmi, ktorí na šikanovanie upozornili.

3. Kontaktovanie **rodičov,** prípadne zákonných zástupcov obete a agresora.

4. Rozhovor s **obeťou**

**-** kladené otázky typu: "Čo sa stalo?, Kde sa to stalo? Kto čo urobil?, Videl danú situáciu niekto?, Ako sa správali ostatní?" a podobne.

5. Rozhovor s **agresorom**, nikdy nekonfrontovať obeť a agresora spolu!

6. Rozhovor s rodičmi obete a agresora.

7. Hľadanie dôveryhodných svedkov. Individuálne, prípadne konfrontačné rozhovory so svedkami.

8. Kontaktovanie Centra pedagogicko-psychologického poradenstva a prevencie Nové Mesto nad Váhom.

Rozhovory vždy realizujeme **za prítomnosti** aspoň jedného **svedka**.

**Pri rozhovore s obeťou** je veľmi dôležité navodiť atmosféru bezpečia a dôvery. Pedagóg nenúti obeť podrobne popisovať šikanovanie, práve naopak, ubezpečí ju o tom, že verí tomu, že sa jej diali veľmi nepríjemné veci, o ktorých sa len veľmi ťažko rozpráva. Oznámi, že už získal informácie od iných žiakov, ale že si obeť vypočuje, ak chce niečo spresniť.

Rovnako je veľmi dôležité, aby sa pedagóg pri rozhovore s obeťou **vyhýbal** akémukoľvek **moralizovaniu,** **údivu**, ako to mohla obeť dopustiť, **výčitiek**, prečo sa nehlásila učiteľovi a podobne. Obeť sa nachádza vo veľmi **zložitom psychickom stave** a takýmto prístupom sa môže jej stav **zhoršiť**, a môže sa zablokovať jej schopnosť pomáhať pri riešení problému.

V prípade, ak agresor nie je ochotný priznať svoju účasť na násilí, alebo prekrúca fakty vo svoj prospech, je nutná konfrontácia. **Nikdy však nesmie byť realizovaná konfrontácia agresora a obete! Konfrontujeme agresora so svedkami, ktorí sú schopní odolať nátlaku agresora.**

**Pri rozhovore so svedkami** je potrebné **vyvarovať sa moralizovaniu, obviňovaniu žiakov z nezasiahnutia do situácie.** Tlak agresora v triede býva veľmi silný a len málokto dokáže nájsť v sebe odvahu na to, aby mu odporoval. Pedagóg by sa mal usilovať porozprávať sa s čo najväčším počtom žiakov, aby dostal celistvý obraz a aby podozrenie z prezradenia nepadlo len na jedného alebo dvoch žiakov, ktorí sa s učiteľom rozprávali.

**Bezpodmienečne je nutné dokončiť vyšetrovanie v deň, kedy došlo k šikanovaniu,** resp. k útoku. Znamená to, že je potrebné stihnúť rozprávať sa so všetkými žiakmi. V ďalších dňoch už môže byť neskoro, a to z dôvodu, že agresor sa bude snažiť „zahladiť“ stopy, rodičia agresorov sa často všemožne snažia zastaviť vyšetrovanie a podobne.

**Pri rozhovore s rodičmi obete** sú títo informovaní o celom priebehu vyšetrovania, je potrebné ich ubezpečiť o ochrane ich dieťaťa a snažiť sa dohodnúť s nimi na spolupráci.

**Rodičia agresora** sú rovnako prizvaní na rozhovor. Cieľom rozhovoru je oboznámenie rodičov o priebehu vyšetrovania, o podstate činu i o celkovom správaní sa ich dieťaťa v škole. U rodičov, ktorí nemajú záujem spolupracovať, a ktorí priamo negatívne ovplyvňujú správanie svojho dieťaťa, sa rozhovor zbytočne nepredlžuje. Sú oboznámení o ďalšom postupe a o možných sankciách.

**Zápis** zo sedenia sa **vždy** dá **podpísať** a je realizovaný v prítomnosti aspoň jedného svedka.

**Článok 4**

**Metódy riešenia šikanovania**

1. Pri odhalení šikanovania je prvoradé zabezpečiť a držať sa odborného postupu pri riešení šikanovania. Riaditeľ školy alebo ním poverená osoba zostavuje tím zamestnancov školy pri riešení šikanovania.

2. Riaditeľ školy alebo ním poverená osoba pri zisťovaní a preverovaní šikanovania najmä:

a) zabezpečí bezodkladnú pomoc obetiam a ochranu obetí,

b) zabezpečí dozor v triede, kde sa preveruje šikanovanie,

c) vykonáva opatrenia na zabránenie možnej krivej výpovede agresora jeho izoláciou počas preverovania šikanovania,

d) preveruje šikanovanie bezodkladne v čase, keď agresor nie je ešte dohodnutý na spoločnej výpovedi s obeťou, svedkami alebo inými osobami, ktoré na šikanovanie upozornili,

e) zabezpečí, aby obeť nebola konfrontovaná s agresorom,

f) zabezpečí zistenie vhodných svedkov a uskutočnenie individuálnych rozhovorov alebo konfrontačných rozhovorov so svedkami,

g) uchováva dôkazy pri podozrení na kyberšikanovanie v spolupráci s koordinátorom informatizácie alebo externým expertom,

h) kontaktuje vo vzťahu k obeti, agresorovi a svedkovi šikanovania:

1) zákonných zástupcov,

2) osoby, ktoré sa osobne starajú o dieťa,

3) zariadenie, v ktorom je žiak umiestnený na základe rozhodnutia súdu

4) zariadenie sociálnoprávnej ochrany detí a sociálnej kurately, v ktorom je žiak umiestnený,

i) kontaktuje miestne príslušné centrum,

j) zabezpečí použitie anonymnej dotazníkovej metódy,

k) vedie písomné záznamy o riešení jednotlivých prípadov šikanovania,

l) zabezpečí pri rozhovoroch prítomnosť najmenej dvoch pedagogických zamestnancov alebo odborných zamestnancov,

m) ohlasuje príslušným útvarom Policajného zboru podozrenie na spáchanie priestupku alebo trestného činu (Smernica č. 36/2018).

V prípade, ak má pedagóg dôvodné podozrenie na **šikanujúce správanie voči žiakovi,** **nečaká, ale okamžite začína konať.**

Pri podozrení na šikanovanie by malo byť povinnosťou učiteľa kontaktovať rodičov žiaka potencionálnej obete, veľmi citlivo sa pýtať na pocity dieťaťa zo školy, na jeho správanie sa doma, na kamarátov, či chodí do školy sám, či nechodí domov zablatený, s modrinami a podobne. V prípade, ak si učiteľ nie je istý, či postupuje správne, je lepšie obrátiť sa na niektorého z odborníkov, ktorý vie, ako situáciu vyriešiť. Nikdy by sa nemalo do akéhokoľvek vyšetrovania púšťať živelne a bez rozmyslu, nakoľko hrozí nebezpečenstvo, že vyšetrovanie vyznie naprázdno, pozícia obete sa ešte zhorší, a v krajnom prípade z nej bude vinník šikanujúceho správania.

Učiteľ by mal byť všímavý, sledovať vzťahy v triede, vzťahy medzi deťmi, spôsob spolupráce medzi nimi, ale i prípadnú rivalitu. V prípade ak odhalí náznaky šikanujúceho správania, musí zaujať jasné negatívne stanovisko a prejaviť nesúhlas s takýmto konaním pred celou triedou. Nekompromisný postoj je dôležitý tak pre obeť, ktorej tým poskytuje podporu a ochranu, a rovnako i pre ostatných spolužiakov, ktorí spoznávajú, že v normálnej spoločnosti sa takéto správanie absolútne netoleruje. Pokiaľ je šikanovanie odhalené a náležite vyšetrené, musí nasledovať patričný postih agresora s tým, že pedagóg dá jasne najavo, že neodsudzuje jeho ako osobu, ale jeho správanie (Martínek2009).

**Článok 5**

**Spolupráca školy s orgánmi činnými v trestnom konaní**

**a orgánom sociálnoprávnej ochrany detí a sociálnej kurately**

1. Riaditeľ školy je povinný oznámiť orgánom činným v trestnom konaní podozrenie, že žiak sa dopustil:

a) šikanovania,

b) spáchania trestného činu uvedeného v čl. 2 ods. 7 smernice alebo opakovane páchal priestupky uvedené v čl. 2 ods. 8 smernice v súvislosti so šikanovaním.

2. Riaditeľ školy je povinný orgánu sociálnoprávnej ochrany detí a sociálnej kurately oznámiť:

a) podozrenie podľa ods. 1.

b) skutočnosti, ktoré ohrozujú obeť, agresora alebo svedkov,

c) opatrenia, ktoré prijal podľa článku 4 alebo 5 smernice (Smernica č. 36/2018).

**Článok 6**

**Výchovné opatrenia**

Veľmi dôležitou skutočnosťou pri riešení šikanovania je zváženie, kým spôsobom budú udeľované tresty agresorovi za jeho konanie. Trest môže mať výchovný účinok pre agresora, ale i pre ostatných, len vtedy, ak sú o ňom adresne informovaní ako o dôsledku skutočného správania, pričom agresor ponesie **reálne dôsledky za svoje konanie.** Formu, akou budú ostatní žiaci informovaní o šikanovaní, je potrebné dobre zvážiť, nakoľko v agresorovi môže vyvolať pocit falošného hrdinstva. Uvedené môže nastať napríklad pri adresovaní vinníka na spoločnom zhromaždení školy, pri informovaní o danej situácii v školskom rozhlase, ktoré je anonymné a neosobné, nevyvolá silné emocionálne zážitky, ktoré pomáhajú tvoriť pocit vlastnej zodpovednosti za svoje činy.

Výchovné opatrenie je volené i podľa toho, či išlo o prvý prípad šikanovania, pričom je však dôležité posúdiť závažnosť a intenzitu prípadu. Ak ide o opakovaný prípad, rovnako treba posúdiť závažnosť šikanovania.

Výchovné opatrenia, ktoré je možné využiť pri šikanovaní sú nasledovné:

a) odporúčanie **rodičom obetí** vyhľadať individuálnu odbornú psychologickú pomoc,

b) zorganizovanie skupinového intervenčného programu sociálnym pedagógom školy,

c) informovanie a poradenstvo pre rodičov obetí.

Pre **agresorov** možno použiť nasledovné výchovné opatrenia:

a) odporučenie **rodičom agresorov** vyhľadať odbornú starostlivosť,

b) okamžité **zníženie známky zo správania,** a to i v prípadoch vydierania, posmievania, hanlivého prezývania, urážok, urážania národnosti, rodičov a podobne.

c) **preloženie** žiaka do inej triedy,

d) **napomenutie a pokarhanie** triednym učiteľom, pokarhanie riaditeľom školy,

V mimoriadnych prípadoch sa môžu použiť ďalšie opatrenia:

a) odporúčanie rodičom **umiestniť žiaka na dobrovoľný diagnostický pobyt** do miestne príslušného diagnostického centra, prípadne do liečebno-výchovného sanatória,

b) oznámenie príslušnému Úradu práce, sociálnych vecí a rodiny, oddeleniu sociálnoprávnej ochrany detí a sociálnej kurately za účelom využitia nutných výchovných opatrení v prospech maloletého v zmysle zákona č. 195/1998 Z. z. o sociálnej pomoci, v znení neskorších predpisov.

c) oznámenie príslušnému útvaru Policajného zboru SR, ak došlo k závažnejšiemu prípadu šikanovania, pri ktorom je podozrenie, že bol spáchaný trestný čin alebo čin inak trestný (u maloletých).

Veľmi dôležitou oblasťou **pri práci s obeťou** je naučiť ju ako primerane reagovať v danej situácii, naučiť ju obranné stratégie pri strete s agresorom. Ale rovnako tak je veľmi dôležité **uistiť obeť, že:**

- to, čo sa stalo, nie je to jeho chyba, nemôže za to, čo sa stalo,

- nie je v tom sám, sú tu pre neho rodičia, ale i učitelia, aby mu pomohli,

- šikanovanie nikdy nie je v poriadku, každé dieťa má právo na bezpečie,

- nikto si nezaslúži byť šikanovaný,

- každý má právo na zaobchádzanie s úctou,

- každý žiak má právo cítiť sa v škole bezpečne.

Snahou **agresora** môže byť zaokryť svoje agresívne správanie a negatívne pocity a zvaľovať vinu na druhých, prípadne používať falošné výhovorky o "nešťastnej náhode", alebo, že išlo o zábavu, bola to iba hra a podobne.

Agresor svojím správaním naznačuje, že má problém a že sa s ním niečo deje. **Pri práci s agresorom:**

- je potreba naučiť ho, čo je dobré a čo zlé, a čo ubližuje druhým ľuďom,

- v žiadnom prípade netolerovať takéto správanie,

- rozprávať sa o negatívnom vplyve, ktorý má šikanovanie na obete,

- zistiť motívy agresívneho správania žiaka,

- vytvoriť pravidlá a apelovať na ich dodržiavanie,

- netrestať agresora spôsobom poníženia, teda aby pocítil, aké to je byť šikanovaný. Namiesto toho zvážiť účinnú a nenásilnú reakciu. Mala by zodpovedať závažnosti konania agresora, jeho veku a štádiu vývinu,

- podporiť žiaka a pomôcť mu naučiť sa, ako spracovať a uvoľniť agresívne pocity, impulzy a správanie primeraným spôsobom, bez ubližovania druhým ľuďom,

- oceňovať láskavé správanie k druhým, uisťovať o tom, že jeho láskavosť má hodnotu. Inšpirovať žiaka správať sa dobre kvôli dobrému správaniu samotnému a robeniu toho, čo je dobré a správne,

- nepodporovať zlé správanie sankciami (odmietanie, neprimerané tresty a podobne) ([www.odpisemeti.sk](http://www.odpisemeti.sk/)).

**Článok 7**

**Prevencia šikanovania**

Škola zohráva veľmi dôležitú úlohu v oblasti prevencie šikanovania. Prevencia môže byť **primárna, sekundárna** a**terciárna.**

Pri **primárnej prevencii** ide o zníženie pravdepodobnosti vzniku šikanovania (Bakošová, 2008). Ide o informovanie žiakov, pedagógov, možno tu využiť osvetu, vzdelávanie, prednášky, rôzne voľno časové aktivity na podporu zdravého sebavedomia, budovania zdravého kolektívu a podobne.

K **sekundárnej prevencii** patrí práca s rizikovými skupinami žiakom (Bakošová, 2008), teda tam, kde už k šikanovaniu došlo. V týchto prípadoch je dôležité využiť také opatrenia, aby k šikanovaniu znova nedošlo. Do tejto skupiny patrí diagnostika šikanovania, vyšetrovanie šikanovania, rôzne pedagogické opatrenia na vykonanie nápravy, komunikácia s rodičmi agresora a obete a v neposlednom rade je zameraná na výchovnú prácu s agresorom (Bendl, 2003).

**Terciárna prevencia** znamená priamu činnosť s jednotlivcom alebo skupinami, ktoré boli určitými spôsobom poškodené. Ide o komplexnú starostlivosť.

K účinným preventívnym opatreniam šikanovania patria opakované **dotazníkové zisťovania** vo všetkých triedach školy. Tieto **dotazníky musia byť anonymné.**

Pri prevencii šikanovania je tiež dôležité realizovanie rôznych **hier a aktivít** zameraných na túto problematiku. Tieto činnosti môžu byť so žiakmi realizované i sociálnym pedagógom školy.

Námet na hry je nasledovný:

1. hra: **Strom komplimentov**

*Cieľ:* Táto hra môže slúžiť ako diagnostika vzťahov v triede, môže sa stať, že niektoré dieťa nedostane žiaden kompliment, práve toto môže byť signálom pre učiteľa, že je potrebné citlivo pracovať na včlenení tohto dieťaťa do kolektívu. Nie je odporúčané túto hru realizovať v triede, v ktorej je už šikanovanie odhalené.

*Pomôcky:* Strom nakreslený na veľkom baliacom papieri pripevnený na nástenku, farebné výkresy, nožnice, fixky, stužky na zavesenie „komplimentov“, špendlíky na pripevnenie.

*Inštrukcia:* Máme tu nakreslený Strom komplimentov. Môžete hneď začať s jeho zdobením. Napíšte, prosím, malé komplimenty ostatným žiakom a zaveste ich na strom. Na farebné kartičky napíšte meno toho, pre koho je kompliment určený, a nezabudnite sa pod kompliment podpísať. Každý môže napísať kompliment pre ľubovoľné množstvo detí. Pamätajte si, že nie je dôležité, koľko komplimentov dostanete, ale koľko rozdáte.

*Postup:*  - Pred samotnou aktivitou sa učiteľ krátko porozpráva so žiakmi o tom, čo sú komplimenty, či je pre nich príjemné alebo nepríjemné prijímať ich, ako sa správajú=, keď ich niekto chváli.

- Na prípravu komplimentov majú žiaci približne 30 minút. Potom si vyberú niekoho, kto komplimenty oberie a rozdá.

Obdobou tejto hry sú rôzne schránky komplimentov, ale môžu to byť aj obálky, kufríky a podobne, ktoré kolujú v kruhu a žiaci majú možnosť vložiť ocenenie každému priamo do jeho kufríka.

2. hra: **Tajomstvá**

*Cieľ:* Ukázať žiakom, že každý môže mať nejaké tajomstvo, s ktorým sa nechce zdôveriť, možno preto, lebo sa veľmi hanbí, možno preto, lebo neverí, že problém, ktorý ho trápi, sa dá vyriešiť. V tejto hre môžu účastníci pod rúškom anonymity prezentovať skutočné alebo fiktívne krízy, aby sa dozvedeli, ako zmýšľajú iní žiaci a ako by konali oni v danej situácii. Táto hra si vyžaduje, aby ju viedol pedagóg, voči ktorému žiaci pociťujú dôveru.

*Pomôcky:* Malé lístočky, písacie potreby.

*Inštrukcia:* „Niekedy sme v ťažkostiach, ktoré nás vyčerpávajú, dajú nám zabrať. Napriek tomu však nechceme nikoho poprosiť o pomoc. Alebo sme presvedčení, že nám nikto pomôcť nemôže. Tajíme, že sme v kríze. Vieme, že aj ostatní mávajú svoje problémy, o ktorých nedokážu hovoriť ani s najlepšími kamarátmi alebo s rodičmi. Dnes sa môžeme porozprávať o takých ťažkostiach, ktoré by žiaci vo vašom veku chceli udržať v tajnosti. Budeme preto postupovať tak, aby tajomstvo zostalo tajomstvom. Napriek tomu sa každý z vás naučí, ako by si mohol pomôcť v ťažkej životnej situácii.“

Postup: - Napíšte na lístoček ťažkosť, o ktorej žiak nerád hovorí, napríklad, že ho rodičia bijú, že mu niekto ubližuje, zneužíva ho, že niekedy niečo ukradol, že sa niečoho bojí.

- Žiaci v prvom kruhu sa pevne pochytajú za ruky, sklonia hlavy dolu a dávajú najavo ignoráciu a nezáujem.

- Žiaci v druhom kruhu stoja voľne vedľa seba, pozerajú von, udržiavajú očný kontakt. Dávajú najavo otvorenosť.

- Dobrovoľník si môže vyskúšať, ako si poradí s oboma kruhmi. Kto by chcel ako prvý pochodiť si okolo oboch kruhov a pritom si všímať, ako sa cíti?

- Vystriedať sa môžu všetci žiaci.

Niektorými otázkami môžeme žiakom pomôcť zamerať ich pozornosť, napríklad:

- Pri ktorom kruhu by si chcel začať?

- Aké myšlienky ti prichádzajú na myseľ v zatvorenom kruhu?

- Ako zistíš, že sa hneváš?

- Čo zlomyseľné by si rád urobil?

- Čo je nevýhodou tohto kruhu? Čo naopak výhodou?

- Čo je tu pre teba dobré?

- Čo je ťažké?

- Čo sa odohráva vo vás, ktorí tvoríte dva kruhy?

- Máte súcit? Je vám to nepríjemné? Tešíte sa? Čo si práve myslíte?

Po ukončení aktivity je treba dať žiakom možnosť hovoriť o tom, čo v nich táto hra vyvolala. Niekto môže mať nepríjemné pocity, niekomu to môže pripomenúť konkrétnu situáciu zo života (Zimová, 2013).

**Použitá literatúra:**

BAKOŠOVÁ, Z. 2008. *Sociálna pedagogika ako životná pomoc.* Bratislava: public promotion, s.r.o., 2008. ISBN 978-80-969944-0-3.

BENDL, S. 2003. *Prevence a řešení šikany ve škole.* Praha: ISV, 2003. ISBN 80-86642-08-9.

MARTÍNEK, Z. 2009. *Agresivita a kriminalita školní mládeže.* Praha: GRADA, 2009. ISBN 978-80-247-2310-5.

[www.odpisemeti.sk](http://www.odpisemeti.sk/)

*Smernica č. 36/2018 k prevencii a riešeniu šikanovania detí a žiakov v školách a školských zariadeniach*

ZIMOVÁ, Z. 2013. *Šikanovanie.* In: Sociálne problémy v škole. Bratislava: RAABE, 2013. ISBN 978-80-8140-100-8

**PRÍLOHA č. 1**

**Základná škola, Odborárska 1374, 915 01 Nové Mesto nad Váhom**

**Z Á P I S N I C A**

**z prešetrovania šikanovania žiaka** (meno a priezvisko) \_\_\_\_\_\_\_\_\_\_\_\_\_\_\_\_\_\_ trieda \_\_\_\_\_, školský rok \_\_\_\_\_\_ (ďalej aj „obeť“).

Základná škola sa o prípade šikanovania žiaka/žiakov dozvedela \_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Miesto prešetrenia šikanovania:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Čas prešetrovania šikanovania:** \_\_\_\_\_\_\_\_\_\_\_\_\_\_

**Prítomní:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prešetrovaním prípadu sa zistilo:**

Šikanovaný žiak \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(meno, priezvisko, trieda, školský rok).

Žiak/žiaci \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (meno, priezvisko, trieda, školský rok), ktorí šikanovali.

Pri prešetrovaní predmetného prípadu šikanovania na prešetrovanie šikanovania bolo vychádzané z nasledovných dokladov a materiálov (napríklad):

- vyjadrenie šikanovaného žiaka (konkretizovať)

- vyjadrenia žiaka, ktorý šikanoval (konkretizovať)

- vyjadrenie zamestnanca/zamestnancov školy (konkretizovať)

- vyjadrenie odborného zamestnanca (konkretizovať)

- vyjadrenie svedkov šikanovania (konkretizovať)

- vyjadrenie zákonných zástupcov šikanovaného žiaka (konkretizovať)

- vyjadrenie zákonných zástupcov žiaka, ktorý šikanoval (konkretizovať)

- ostatné vyjadrenia, resp. listinné dôkazy súvisiace s prípadom šikanovania (konkretizovať)

- \_\_\_\_\_\_\_\_\_\_\_\_\_\_\_\_

**Preukázané zistenia:**

Šetrením prípadu šikanovania bolo zistené nasledovné:

**Záver:**

Na základe uvedených skutočností prešetrením prípadu šikanovania bolo zistené, boli prijaté nasledovné opatrenia:

Za základnú školu prípad šikanovania prešetrili:

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

meno, priezvisko podpis

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

meno, priezvisko podpis

S obsahom zápisnice bol dňa \_\_\_\_\_\_\_\_\_\_ oboznámený za Základnú školu, Odborárska 1374, Nové Mesto nad Váhom riaditeľ školy

\_\_\_\_\_\_\_\_\_\_\_\_\_\_\_\_\_\_\_

PaedDr. Jaroslav Jeřábek

**Podpisy prítomných:**

\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_

V Novom Meste nad Váhom

Dátum vyhotovenia zápisnice: \_\_\_\_\_\_\_\_\_\_\_\_\_\_\_\_\_\_

**Príloha č. 2**

|  |  |  |  |
| --- | --- | --- | --- |
| **Základná škola, Odborárska 1374, Nové Mesto nad Váhom** | | | |
| **Dotazník pre účely eliminácie šikanovania v šk. r. ......./.......** | | | |
| **Trieda: ........ Dňa: ........................** | | | |
| Zakrúžkuj vyhovujúcu odpoveď | | | |
| 1. | Cítiš sa v škole bezpečne? | áno | nie |
| 2. | Cez prestávku sa môžeš pokojne pripraviť na ďalšiu hodinu? | áno | nie |
| 3. | Chodia cez prestávku do triedy žiaci z iných tried? | áno | nie |
| 4. | Robia Ti zle, alebo s polužiakom? | áno | nie |
| 5. | Nadáva Ti niektorý spolužiak, alebo niektorí spolužiaci? | áno | nie |
| 6. | Bije Ťa niektorý spolužiak, alebo niektorí spolužiaci? | áno | nie |
| 7. | Berie Ti niektorý spolužiak/niektorí spolužiaci desiatu, alebo Ti ju znehodnocuje? | áno | nie |
| 8. | Miznú Ti peniaze, alebo školské pomôcky? | áno | nie |
| 9. | Pýta od Teba niektorý spolužiak/niektorí spolužiaci peniaze? | áno | nie |
| 10. | Máš problémy so spolužiakmi, ich kamarátmi po vyučovaní? | áno | nie |
| 11. | Vyhýbaš sa školským dobrovoľným aktivitám, pretože sa tam cítiš nepríjemne? | áno | nie |